recursal/SuperWikiNEXT-32B huggingface dataset:
**נבחרת רוסיה בפוטבול אמריקאי** (ברוסית: **Сборная России по американскому футболу**) היא הנבחרת הלאומית הרשמית בפוטבול של רוסיה. הוקמה בשנת 1992 לצד הליגה הרוסית בכדורגל אמריקאי.

היסטוריה
--------

### הולדת הפוטבול בברית המועצות

הפוטבול הופיע לראשונה בברית המועצות בקיץ 1989, כאשר שתי קבוצות פוטבול תיכונים מאוקלהומה ("סטארס" ו"בומרס") שיחקו שלושה משחקי ראווה במוסקבה, לנינגרד וטאלין שבאסטוניה. משחקים אלה עוררו התרגשות רבה, שהפכה לתנופה ליצירת קבוצות פוטבול אמריקאי בברית המועצות.

טטוריאן אדגר, מייסד הקבוצות הסובייטיות, הפך למאמן נבחרת הרוגבי הלאומית של ברית המועצות. בשנת 1989 הוקמה קבוצת דובי מוסקבה וייצגה את ברית המועצות בטורניר הבינלאומי. המשחק הרשמי הראשון של נבחרת ברית המועצות התקיים מול נבחרת גרמניה (שהייתה מיוצגת על ידי שחקנים מברלין אדלר) במערב ברלין, ב-17 בספטמבר 1989. הדובים הפסידו 6–77. ברבע האחרון, אדוארד זוויגזנה רשם את הטאצ'דאון הראשון בפוטבול בתולדות ברית המועצות.

ב-10 בנובמבר 1989 הוקם איחוד הפוטבול האמריקני בברית המועצות, אולם באפריל 1990, עקב מחלוקות פנימיות, הוקם איגוד עצמאי נפרד. בשנת 1991 הצטרפו כל הקבוצות לאיגוד. באותה שנה נבחרת ברית המועצות החלה להתכונן לאליפות אירופה, בציפייה למשחק נגד נורווגיה בדצמבר, אך המשחק בוטל.

בסוף ינואר 1991, נבחרת ברית המועצות לראשונה בטורניר במוקדמות אליפות אירופה במשחק נגד הולנד, הפסידה בתוצאה 7–30.

### רוסיה

לאחר קריסת ברית המועצות ב-1991, התאחדות הפוטבול האמריקני הפכה לליגה האירו-אסייתית. קבוצות מרפובליקות ברית המועצות לשעבר נכנסו לליגה.

בשנת 1994 נפתח בית הספר הראשון לפוטבול. שנה לאחר מכן התארגנה ליגת ילדים. בשנת 1996 הוקמה הפדרציה של מוסקבה לפוטבול אמריקאי.

מאז 1996 הוקמה אליפות רוסיה בקרב צעירים ובשנת 2002 אורגנה מחדש אליפות רוסיה בקרב הקבוצות הבוגרות.

### תוצאות

בשנת 1998 נבחרת רוסיה עלתה לראשונה לאליפות אירופה לצעירים שנערכה בדיסלדורף, גרמניה. רוסיה סיימה במקום הרביעי. בשנת 2000 הייתה רוסיה סגנית אירופה והפסידה בגמר לגרמנים. בשנת 2002 הם זכו במדליית הזהב.

בשנת 1999, רוסיה העפילה לראשונה בגביע הליגה האירופית. דובי מוסקבה הגיעו לרבע הגמר, במקום השני רק ל"תרנגולים" של הלסינקי. בשנת 2003, הקבוצה הבוגרת זכתה באליפות ליגה "C" ועלתה לקבוצה "B".

בשנת 2004 הקבוצה סיימה במקום השלישי באליפות אירופה בקבוצת "B". בשנת 2012 הנבחרת הושהתה. עקב היעדרות ארוכה, הנבחרת עברה לליגה "C".

הערות שוליים
------------

1. ↑  Dmitriy Maksimov was appointed head coach of the Russian national team
2. ↑  The Russian national team will annually hold a training camp and one or two friendlies
**יואב קַרני** (נולד ב־1957) הוא עיתונאי ובלוגר ישראלי.

ביוגרפיה
--------

יואב קרני נולד בישראל, בן להורים ממוצא מזרח-אירופי.
בילדותו שהה מספר שנים באחת ממדינות אפריקה, במסגרת שליחות שמילאו הוריו. לאחר ששבה המשפחה ארצה השתקעה בשכונת תל גנים ברמת גן, שם למד בבית הספר תל גנים (לימים בית ספר קורצ'אק). מגיל צעיר פרסם קרני רשימות פרי עטו ב"הארץ שלנו". ב-1975 התגייס לגלי צה"ל ומונה לעורך חדשות החוץ הראשון של התחנה. לאחר שחרורו מצה"ל הצטרף לעיתון "ידיעות אחרונות" ושימש חמש שנים כפרשן פוליטי. ב-1985 עבר ל"הארץ" ומונה לשליח העיתון בניו יורק. ב-1992 עבר לעיתון הכלכלי "גלובס" ושימש ככתבו בוושינגטון עד שנת 2012. ב"גלובס" פרסם מסות על פוליטיקה, יחסים בינלאומיים, כלכלה והיסטוריה.

בשנות ה-90 כתב קרני בהרחבה על כמה מן התוצאות של התמוטטות ברית המועצות. את מסעותיו הנרחבים בהרי הקווקז סיכם בספרו באנגלית "אנשֵי הֶהָרים: מסע אל הקווקאז בעִקבוֹת הזיכרון", אשר יצא לאור בניו יורק בשנת 2000.

במאי 2003 הקים את הבלוג שלו, "יואב קרני בוושינגטון", שהיה מאלה שחנכו את הבלוגיה של אתר "רשימות". הרעיון להקמת בלוג לקרני בו יפרסם באופן קבוע את רשימותיו הוא הגרעין ממנו צמח הרעיון ל"רשימות" (וקרני הוא האחראי להמצאת השם "רשימות" לפרויקט). באפריל 2010, לקראת ביטול אתר "רשימות", סגר את הבלוג ב"רשימות" לטובת בלוג עצמאי משלו, "קו המשווה: יואב קרני בוושינגטון" (שאליו העביר גם את הארכיון).

בשנת 2013 עבר קרני לגור בניו דלהי, והוא ממשיך לכתוב משם ל"גלובס".

קישורים חיצוניים
----------------

* קו המשווה: יואב קרני בוושינגטון – הבלוג של יואב קרני
* שלמה אבינרי, זיכרון ותודעה לאומית, באתר הארץ, 10 באפריל 2001

הערות שוליים
------------

1. ↑  על משפחתו ראו מאמריו של קרני דין-וחשבון מעמק הרצון הטוב, באתר גלובס, 2 באוגוסט 2001; מסעם הגדול האחרון של יהודי מזרח אירופה, באתר גלובס, 11 בספטמבר 2018. אבי-אביו היה דודנו של לוי אשכול, ושם משפחתו, קרַסניַאנסקי, עוברת ל"קרני".
2. ↑  זכו בפרסים על חיבורים ברמת-גן, דבר, 19 במרץ 1969. בין חבריו לכיתה היה הסופר ומוכר הספרים איתמר לוי; ראו איתמר לוי, **מיומנו של מאתר ספרים**, מושב צרופה: ספר זיכרונות, תש"ס 2000, פרק 74, באתר "חנות הספרים של איתמר".
3. ↑  כנער צעיר (מגיל 13 לכל המאוחר) הרבה לפרסם מכתבים למערכת, בפרט בענייני השפה העברית.
4. ↑  על ראשית דרכו ראו רשימותו של קרני בבלוג שלו, "קו המשווה: יואב קרני בוושינגטון": מכתבים מן הים הדרומי: "בוא", אמר סֶניוֹר דוּ אמאראל, 6 בפברואר 2004; משק כנפי ההיסטוריון, 19 בפברואר 2011; וכן את דבריו של מפקד גלי צה"ל דאז, מרדכי נאור: מתוך "רדיו חזק" מאת מרדכי נאור, באתר העין השביעית, 20 בינואר 2014 (מתוך ספרו **רדיו חזק: הסוד והקסם של גלי צה"ל**, רעננה: אבן חושן, תשע"ד 2014).
5. ↑  Yo'av Karny, *Highlanders: A Journey to the Caucasus in Quest of Memory*, New York: Farrar, Straus and Giroux, 2000.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308410005171

 |
**לודוויג בונשטדט** (באנגלית: **Ludwig Bohnstedt**; ‏ 27 באוקטובר 1822 – 3 בינואר 1885) היה אדריכל בלטי-גרמני, אשר בילה חלק ניכר מהקריירה שלו בתורינגיה.

ביוגרפיה
--------

הוא נולד ברוסיה, למהגרים גרמנים, והחל את לימודיו בבית הספר סנט פיטר. ב-1839, בהיותו בן שבע-עשרה, נרשם לאוניברסיטת ברלין, שם למד פילוסופיה, אך עד מהרה פרש לטובת לימודי אדריכלות באקדמיה הפרוסית לאמנויות, אצל היינריך שטראק. הוא חזר לסנט פטרסבורג ב-1843, ומצא תפקיד בסטודיו של רודולף ז'ליאזביץ'. כשהיה שם, הוא לקח שיעורים באקדמיה האימפריאלית לאמנויות וזכה בתואר "אמן חופשי".

בסוף שנות ה-40 הוא מונה לאדריכל חצר המלכות- עזר בשיקום נכסים מלכותיים. ב-1850 נישא לאולגה ואן דר ולייט (1833–1906). נולדו להם חמישה ילדים, ביניהם ארנסט (1851-1908), מנהל ייצור, אלפרד (1854–1906), שגם הפך לאדריכל, ואידה (1858–1916), ציירת. מ-1851 עד 1854, הוא היה האדריכל הראשי של ממשלת רוסיה. לאחר 1858, הוא היה חבר מועצה ופרופסור באקדמיה הקיסרית. במהלך תקופה זו השתתף בתחרויות עיצוב רבות, בעיקר בגרמניה, אך גם באנגליה, ספרד ואיטליה.

ההצעה המקורי לבניין הרייכסטאג, 1872
התמקדות זו בגרמניה, כמו גם שיקולי בריאות, הובילו אותו לעיר גוטה, שם הוא ומשפחתו התיישבו ב-1862, והוא עבד כאדריכל רשמי של העיר. הוא שימש כ"סנאטור" של כבוד לבניית מבנים שם, מ-1866 עד 1871.

בשנה שלאחר מכן, הוא נכנס למה שתהפוך לתחרות החשובה ביותר שלו; תכנון בניין חדש לרייכסטאג בברלין. למעלה ממאה אדריכלים הגישו הצעות. עיצובו זכה בפרס הראשון. בשל סוגיות פוליטיות וכספיות לא פתורות, הבנייה נדחתה ללא הגבלת זמן. ייתכן שחלק מהמעורבים חשו אי נוחות ממוצאו הזר. בכל מקרה, הוא הוציא את העניין מדעתו והמשיך לתחרויות אחרות; זכה באחת עבור המטה החדש של בנק פינלנד בשנת 1876. בינתיים, הוא גם הפך לחבר באקדמיה הפרוסית (1874), וחבר כבוד באקדמיה לבניין באמסטרדם (1875).

ואז, בשנת 1881, פרויקט הרייכסטאג קם לתחייה, אך במקום להשתמש בעיצובו, הוכרזה תחרות חדשה. ניסיונותיו לשנות החלטה זו לא הועילו. רבים מעמיתיו לא תמכו בו, ואמרו שעיצוביו בני כמעט עשר היו מיושנים. הוא הגיש בחוסר רצון עיבוד מחדש של תוכניותיו. הם זכו לתשומת לב מועטה ובשנת 1882, החוזה עבר לפול וואלוט, אדריכל מפרנקפורט.

בשנת 1883 לקה באירוע מוחי שגרם לו להפסיק לעבוד, ונפטר בינואר 1885.

קישורים חיצוניים
----------------

ויקישיתוף מדיה וקבצים בנושא **לודוויג בונשטדט** בוויקישיתוף

הערות שוליים
------------

1. ↑  Max Berbig (1903), "Bohnstedt, Ludwig", Allgemeine Deutsche Biographie (ADB) (in German), vol. 47, Leipzig: Duncker & Humblot, pp. 84–87
2. ↑  Dieter Dolgner: *Architektur im 19. Jahrhundert. Ludwig Bohnstedt, Leben und Werk*, Hermann Bohlaus Nachfolger, Weimar, 1979
3. ↑  Helmut Roob and Günter Scheffler: Gothaer Persönlichkeiten, 2nd ed. Rhino-Verlag, 2006, pg.23

|  |  |
| --- | --- |
| בקרת זהויות עריכת הנתון בוויקינתונים | 
* GND: 118512943
* ISNI: 0000 0000 6677 3859
* KulturNav: 5323d3a7-c182-45d9-bb8f-6bc41fa6400a
* LCCN: n80078177
* LNB: 000185852
* NKC: xx0081304
* RKD: 342520
* SUDOC: 198589166
* ULAN: 500120706
* VIAF: 50016445
* WorldCat: lccn-n80078177

 |
**תרשים 1** - בעת הירי, המיתר מפעיל כוח המכוון אל מרכז הקשת, ואילו החץ פונה שמאלה ממרכז הקשת  
כל התרשימים אינם בקנה מידה
**תרשים 2** - החץ מתעקם, צד שמאלי קעור
**תרשים 3** - החץ מתיישר ומתעקם לצד השני
**פרדוקס הקַשָּׁת** הוא פרדוקס פיזיקלי, המתייחס למסלולו של חץ הנורה מקֶשֶׁת, ולפיו חץ עשוי להגיע אל מטרתו, אף על פי שבעת הירי הוא היה מכוון מעט ימינה או שמאלה מהמטרה.

המונח נטבע בשנות ה-30 על ידי רוברט אלמר (Robert P. Elmer‏, 1877–1951) שהיה קַשָּת ונשיא התאחדות הקַשתוּת של ארצות הברית.

פרדוקס הקשת רלוונטי אך ורק לקשתות לא ממרכזות (non-centershot bows), היינו קשתות מהעת העתיקה, שבהן החץ יוצא מימין או משמאל לקשת, ועל כן בעת הירי החץ איננו נמצא במישור אחד יחד עם המיתר המתוח. בקשתות מודרניות, שבהן החץ נמצא באותו מישור עם המיתר המתוח, פרדוקס זה איננו רלוונטי.

הסבר לתופעה
-----------

על חץ שאיננו במישור אחד יחד עם המיתר המתוח מופעל בעת הירי כוח שאיננו באותו כיוון בדיוק כמו מסלולו של החץ (תרשים 1). הכוח המופעל על החץ, גורם לא רק לדחיפתו, אלא גם לכיפופו, כשהצד הקעור הוא הצד אליו פנה החץ בהתחלה (תרשים 2). מידת העקמומיות תלויה במידת האלסטיות של גוף החץ. לאחר מכן, החץ מתיישר ואז מתעקם לצד השני (תרשים 3). כך ממשיך החץ בתנודות בהמשך מסלולו. הסבר זה אומת באמצעות שימוש בצילום במהירות גבוהה.

המיקום המדויק שבו יפגע החץ תלוי בגורמים רבים: הכוח שהופעל וכיוונו, מידת האלסטיות של גוף החץ, המרחק מהמטרה ועוד. ככל שהגוף החץ אלסטי יותר כך פרדוקס הקשת יבוא לידי ביטוי רב יותר. בדוגמה שבתרשימים 1-3: ככל שגוף החץ אלסטי יותר - כך הוא צפוי לפגוע ימינה יותר.

קישורים חיצוניים
----------------

ויקישיתוף מדיה וקבצים בנושא **פרדוקס הקשת** בוויקישיתוף
* פרדוקס הקשת - מאמר באתר texasarchery (באנגלית)
* פרדוקס הקשת(הקישור אינו פעיל) - מאמר באתר archeryweb (באנגלית)
* קטע וידאו המדגים מעוף של חץ המתנדנד ימינה ושמאלה - באתר חברת Beiter
* קטע וידאו נוסף - אגודת הקשתות של טקסס
**לודוויג אוגוסט, דוכס אנהלט-קתן** (20 בספטמבר 1802 - 18 בדצמבר 1818) היה נסיך גרמני מבית אסקניה, אשר היה השליט של דוכסות אנהלט-קתן.

ביוגרפיה
--------

לודוויג אוגוסט נולד ב-16 בספטמבר 1802 בקתן, ארבעה ימים לאחר מותו של אביו לודוויג, נסיך אנהלט-קתן, מאשתו לואיזה, נסיכת הסן, בתם של לודוויג הראשון, הדוכס הגדול של הסן ולואיזה, נסיכת הסן-דרמשטאדט. שנה אחת מאוחר יותר, דודו, אוגוסט כריסטיאן, דוכס אנהלט-קתן התגרש מאשתו אחרי אחת עשרה שנים של נישואין, ללא ילדים, ולא הראה שום עניין להתחתן שוב, ובעקבות כך הפך לודוויג אוגוסט ליורש העצר.

כאשר אוגוסט כריסטיאן פרידריך נפטר בשנת 1812, לודוויג אוגוסט ירש אותו בגיל עשר, ולאופולד השלישי, דוכס אנהלט-דסאו, שימש כעוצר עד מותו בשנת 1817, ולאחר מכן נכדו, לאופולד הרביעי, דוכס אנהלט-דסאו שימש כעוצר בשם לודוויג אוגוסט.

לודוויג אוגוסט מת ב-18 בדצמבר 1818 בלייפציג, כשהיה רק בן שש עשרה שנים, והוחלף על ידי דודנו, פרידריך פרדיננד, דוכס אנהלט-קתן, מבית אנהלט-קתן-פלס.

קישורים חיצוניים
----------------

ויקישיתוף מדיה וקבצים בנושא **לודוויג אוגוסט, דוכס אנהלט-קתן** בוויקישיתוף
**פרדוקס החיסכון** הוא השם שניתן על ידי חסידי האסכולה הקיינסיאנית בכלכלה למצב שבו גידול בשיעור החיסכון מביא לירידה בייצור ובתעסוקה, ובכך לירידה בהיקף החיסכון במשק. הפרדוקס טוען כי בתנאים מסוימים, כאשר שיעור החיסכון הממוצע במשק עולה, קטן סכום הכסף המיועד לצריכה, והביקוש למוצרים בני קיימה יורד מתוך שאיפה של משקי הבית לצבור נכסים נזילים. דבר זה מוביל לירידה בייצור לצריכה ובתעסוקה הקשורה בייצור מוצרי צריכה, המובילה לירידה נוספת בהוצאות לצריכה בגלל פיטורי אותם עובדים שהועסקו בייצור לצריכה, ובסופו של דבר לירידה בתוצר. התוצאה הסופית של רצונם של משקי הבית לחסוך יותר היא שסך החיסכון יירד. 

"פרדוקס החיסכון" מובא פעמים רבות כדוגמה לכשל ההרכבה, שבו הכשל טמון בהנחה שישנה חפיפה בין מה שטוב לפרט לבין מה שטוב לכלל, בעוד שלפי הפרדוקס חיסכון של הפרט הוא פעולה חיובית, אך חיסכון של כל האזרחים בו זמנית הוא בעל השפעות שליליות. 

פרדוקס החיסכון מתייחס לזמן הקצר בלבד ולנסיבות מיוחדות, כמו למשל בתקופות של אבטלה כבדה.
פרדוקס החיסכון, כפי שהוצע על ידי כלכלנים קיינסאנים עומד בסתירה חלקית למסקנות המודל הנאו-קלאסי בכלכלה, והוא מבטא מסקנות מרחיקות לכת אליהם הגיעו כלכלנים קיינסאנים, כמו למשל שעידוד צריכה יכול להגדיל את התוצר וסך החיסכון. 

בדוגמה הפוכה לפרדוקס החיסכון המיוחסת לקיינס והנועדה להמחיש את חוסר האינטואטיביות של המודל הקיינסאני, נטען כניסוי מחשבתי שבתנאי אבטלה עמוקה אילו המדינה הייתה שוכרת מובטלים לחפור בורות ואז שוכרת אחרים למלא את הבורות חזרה, היה הדבר מגדיל את התוצר, הצריכה והחיסכון של המשק ומפחית את האבטלה גם מעבר לאלו שהועסקו באופן ישיר. 

פרדוקס החיסכון לא הופיע ב"תאוריה כללית של תעסוקה ריבית וכסף" של קיינס אלא פותח אחרי כן. קיינס עצמו תמך בהשערת ה"קפאון הסקולרי", שלפיו בגלל גידול יתר כלכלי בעבר גרם לעודף כרוני ביחס של החיסכון המתוכנן במצב של תעסוקה מלאה בהשוואה להשקעה בתעסוקה מלאה. ההשערה הזו נסתרה בעקבות ההתרחבות הכלכלית אחרי מלחמת העולם השנייה ונזנחה על ידי הקיינסיאנים.

קישורים חיצוניים
----------------

ויקישיתוף מדיה וקבצים בנושא **פרדוקס החיסכון** בוויקישיתוף
* עמי גינזבורג, פרדוקס החיסכון, באתר TheMarker‏, 26 באוקטובר 2014
* תאוריה כללית של תעסוקה ריבית וכסף (באנגלית)

הערות שוליים
------------

1. ↑  יורם מישר, המקרו-כלכלה של ישראל, הוצאת פרדס 2009 עמ' 505-506
**חופית מפוספסת** (שם מדעי: *Aphriza virgata*) היא מין של עוף ממשפחת החרטומניים. בעבר סווגה כמין יחיד בסוג *Aphriza* אך כיום ממויינת לסוג חופית (עוף).

  

אזור הרבייה הוא בסלעי טונדרה באלסקה ויוקון. הנקבה מטילה 4 ביצים על הקרקע ומכסה אותם בצמחייה. שני ההורים משגיחים על הגוזלים שדואגים להזין את עצמם.

החופיות נודדות מעל חופי האוקיינוס השקט מצפון אמריקה לדרומה, מדרום אלסקה ועד לארץ האש.

החופיות ניזונות מחרקים וזרעים. ישנן תקופות בשנה בהן החופיות ניזונות מרכיכות מסרטנים קטנים.

גבן כהה-אפור עם נקודות לבנות ושחורות. על רגליהן הצהובות פס שחור והן בעלות פסים כהים על ראשן החום. יש להן כתמים כהים על הגחונן הלבן. מקורן דק ובצבע שחור-צהבהב ובטנן לבנה.

קישורים חיצוניים
----------------

ויקישיתוף מדיה וקבצים בנושא **חופית מפוספסת** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* NCBI
* GBIF
 |

* חופית מפוספסת, באתר אנציקלופדיה בריטניקה (באנגלית)

הערות שוליים
------------

1. ↑  חופית מפוספסת באתר הרשימה האדומה של IUCN

גלריה
-----

* 
* 
* 
* 
* 
*
**זיקונית ננסית** (שם מדעי: ***Brookesia micra***) היא הזיקית הקטנה ביותר בעולם וגם הזוחל הקטן ביותר בעולם היום. היא חיה בין העלים ביערות באי מדגסקר. גודלה הננסי הוא דוגמה לתופעה הקרויה גמדות איים.

היא התגלתה בטבע על ידי משלחת בראשות החוקר פרנק גלאו שבילתה ביערות מדגסקר בחיפוש אחר מינים חדשים. היא בעלת גוף קטן ביותר המגיע לאורך של עד 16 מ"מ בממוצע ויכול להגיע גם ל-30 מ"מ. לזיקיות אלה זנב קצר וראש גדול עם עיניים בולטות היכולות להסתובב במקום. צבען חוּם והזנב כתום בהרבה מקרים. כמו לשאר הזיקיות גם לזיקונית ישנה לשון ארוכה ודביקה הנעה במהירות. 

הזיקונית היא יצור המתחפר בפסולת העלים בחיפוש אחר זבובים, נמלים וטרף דומה והיא גם יכולה לטפס על העצים. בלילות הן ישנות על העצים כדי להקטין סיכויי טריפה שונים מצד עופות דורסים.

הזיקוניות עלולות להיות בסיכון בגלל כריתת יער הגשם.

ראו גם
------

* זיקונית דספרטה

קישורים חיצוניים
----------------

ויקישיתוף מדיה וקבצים בנושא **זיקונית ננסית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

* זיקונית באתר torontosun
* The chameleon the size of an ant מאתר ה-BBC

הערות שוליים
------------

1. ↑  זיקונית ננסית באתר הרשימה האדומה של IUCN
**באקווילד** (באנגלית: **Buckwild**; ‏‏נולד ב־16 במאי 1972) הוא מפיק היפ הופ מהברונקס, ניו יורק, ארצות הברית. במקור באקווילד היה די ג'יי ולאחר שהוא פגש את Lord Finesse הוא עבר להיות מפיק לשירי היפ הופ. יותר מאוחר הוא הצטרף ללהקה  D.I.T.C עם הראפרים .Showbiz and A.G ,Diamond D, פאט ג'ו, Big L ו-או.סי.. ההפקה הראשונה שלו הייתה עם השיר "(Shit Is Real (You Can't Front" שכללה את הראפרים Diamond D, Lord Finesse ו- Sadat X.

ביוגרפיה
--------

החשיפה הראשונה של באקווילד בציבור הייתה בשנת 1994, כאשר הוא הפיק את השיר "Word...Life" של הראפר או.סי.. באותה השנה באקווילד הפיק שלושה שירים באלבום Stress: The Extinction Agenda של הלהקה Organized Konfusion. הוא גם הפיק באותה שנה שלושה שירים ללהקה Artifacts באלבום הבכורה שלהם, Between a Rock and a Hard Place, באקווילד המשיך את החשיפה שלו כאשר הוא הפיק במספר אלבומי אנדרגראונד כמו: Lifestylez Ov Da Poor & Dangerous של הראפר Big L, באלבום Doe Or Die של הראפר AZ, באלבום 4,5,6, של קול ג'י ראפ ובאלבום The Natural של Mic Geronimo. הוא גם נהפך להיות ידוע בעשיית רימקסים רבים לאומני היפ הופ כמו: גורו, ביסטי בויז, Q-Tip, Channel Live, KRS-One, Kool Keith והרבה אומנים אחרים.

מאמצע ועד סוף שנות ה-90 הוא הפיק ועשה רימקסים לאומנים כמו:Diamond D, Capone-N-Noreaga, Lord Finesse, .Showbiz and A.G, Tha Alkaholiks, Mad Skillz, ביג פן, ביסטי בויז, פאט ג'ו, ג'יי זי ו-הנוטוריוס בי. איי. ג'י.. ב-2011 באקווילד הפיק 12 מתוך 15 שירים באלבום Bon Appetit של הראפר או.סי.. הביט הכי מפורסם של באקווילד יצא בשנת 2001 בסינגל "Whoa!" של הראפר Black Rob.

ב-1999 באקווילד הפיק בדיסק של America is Dying Slowly ,Red Hot Organization, שכלל גם את וו טאנג קלאן, פאט ג'ו, ביז מארקי ועוד מספר אומני היפ הופ ידועים. הדיסק בא לעלות את המודעות של מחלת האיידס בקרב גברים אפרו-אמריקאים. Source magazine הכריז את האלבום כ"יצירת מופת".

בשנת 2003 באקווילד הפיק 8 שירים מתוך 20 במיקסטייפ Hard 4 The Streets של הלהקה Kurrup Money. ב-2007 Ground Floor Recordings הוציא לאור את האלבום Diggin' In The Crates, שכלל הפקות ורימקסים שבאקווילד עשה בין השנים 1993–1997. ב-2010 הראפר Celph Titled הוציא לאור את האלבום Nineteen Ninety Now, אשר כלל ביטים ישנים של באקווילד מ-1994–1995, באלבום התארחו אומנים חדשים שלא נשמעו לפני כן והאלבום קיבל ביקורות טובות בקרב המבקרים.

דיסקוגרפיה
----------

* 1998 - Still Diggin' Composition EP
* 2007 - (Diggin' In The Crates (Rare Studio Masters 1993-1997
* 2010 - Nineteen Ninety Now (עם Celph Titled)
* 2010 - Buckwild Presents... EP
* 2011 - Nineteen Ninety More w (עם Celph Titled)

קישורים חיצוניים
----------------

* באקווילד, במסד הנתונים הקולנועיים IMDb (באנגלית)
* באקווילד, באתר AllMusic (באנגלית)
* באקווילד, באתר MusicBrainz (באנגלית)
* באקווילד, באתר Discogs (באנגלית)
* באקווילד, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: dbb7b405-1288-4a49-9161-3a306030a50f

 |
**סקיי סיטי 1000** המתוכנן ביפן. ניתן לראות במבנה זה סוג של ארקולוגיה
**ארקולוגיה** (באנגלית: **Arcology**) הוא רעיון ריאליסטי בחלקו אך גם שייך למדע הבדיוני של מבנה על המאכלס בתוכו כמות גדולה מאוד של תושבים ובצפיפות בלתי רגילה. הרעיון המרכזי בארקולוגיה הוא בנייה של עיר ורטיקלית אשר טביעת הרגל האקולוגית שלה היא מצומצמת ביותר והיא מספקת סוג חדש של סביבה.

מקור המילה הוא הלחם בין שתי המילים: "ארכיטקטורה" ו"אקולוגיה". המונח הוטבע על ידי האדריכל פאולו סולרי (Paolo Soleri), שהגה רעיון זה ועסק בו בפירוט באחד מספריו.

הרעיון של הארקולוגיה מהווה דרך אלגנטית להשתמש באדמות באופן יעיל יותר, ובכך להעניק מקום מחיה ברמה גבוהה למספר רב של נפשות. כמו כן הוא מציע בנייה של שטחים ירוקים ואף חקלאיים הנבנים באופן מלאכותי במרומי הבניין. רעיון זה הועלה על ידי אנשים שונים כבר בתחילת המאה ה-20 כאשר הצפיפות העירונית הגיעה לשיאים בעקבות המהפכה התעשייתית. הרעיון של מבני-על ו"ערים ורטיקליות" נהגה על ידי סופרי מדע בדיוני שונים והושפע גם מרוחה של תנועת הפוטוריזם. רעיון דומה העלה האדריכל פרנק לויד רייט בשנת 1956 בשם The Illinois. בשנת 1970 החלה בניית עיר ניסיונית ארקוסנטי המבוסס על רעיונות ארקולוגיות.

ארקולוגיות רבות מתוארות בספרות המדע הבדיוני כצורת התיישבות הכרחית בעתיד המין האנושי. כיום ישנן כמה תוכניות, בעיקר ביפן ובסין, לבנייה של כמה מבני על. הם אינם מכונים "ארקולוגיה" אך הם מבוססים על עקרונות דומים מאוד.

ראו גם
------

* חזון הערים המקורות על ידי **כיפות גאודזיות** של האדריכל **בקמינסטר פולר**.
* בנייה ירוקה
* המגדל הביוני

קישורים חיצוניים
----------------

ויקישיתוף מדיה וקבצים בנושא **ארקולוגיה** בוויקישיתוף
* 

* אתר האינטרנט הרשמי של ארקולוגיה
**מרצדס-בנץ GLB-קלאס** (באנגלית: **Mercedes-Benz GLB-Class**) היא מכונית קומפקטית במרכב קרוסאובר, בעלת שבעה מקומות ישיבה, שמיוצרת על ידי מרצדס-בנץ משנת 2019. היא הוצגה ביולי 2019, והגיעה לישראל ביוני 2020. בתערוכת הרכב הבינלאומית של שאנגחאי באפריל 2019 חשפה מרצדס את דגם הקונספט המקדים.

במבחן הבטיחות שערך היורו NCAP, קיבלה ה-GLB מקסימום של חמישה כוכבי בטיחות.

מפרט טכני
---------

ה-GLB-קלאס משווק עם ארבעה מנועים (2 בנזין, 2 דיזל).

מנועי הבנזין בנפחי 1.3 ו-2.0 ליטר טורבו המספקים 163 כ"ס (מנוע 1.3 ליטר, הנעה קדמית), 224 כ"ס (מנוע 2.0 ליטר, הנעה כפולה). צריכת דלק משולבת של 16.7 ק"מ לליטר (מנוע 1.3 ליטר), צריכת דלק משולבת של 13.9 ק"מ לליטר (מנוע 2.0 ליטר).

מנועי הדיזל בנפחי 2.0 ליטר טורבו המספקים 150 כ"ס (מנוע 2.0 ליטר, הנעה קדמית או כפולה), 190 כ"ס (מנוע 2.0 ליטר, הנעה כפולה).

מרצדס-בנץ GLB 35
----------------

ה-GLB 35 היא גרסת הביצועים לגרסה הבסיסית, הכוללת מנוע בנזין בנפח 2.0 ליטר טורבו המספק כ-306 כ"ס ומומנט מרבי של 40.8 קג"מ. היא מאיצה מ-0 ל-100 קמ"ש בתוך 5.2 שניות ומגיעה למהירות מרבית של 250 קמ"ש. היא כוללת גם כיול קשוח וספורטיבי למתלים. היא הוצגה באוגוסט 2019.

מרצדס-בנץ EQB
-------------

 ערך מורחב – **מרצדס-בנץ EQB**  

ה-EQB היא הגרסה החשמלית של ה-GLB. היא הוצגה בתערוכת הרכב הבינלאומית של שאנגחאי באפריל 2021.

מכירות
------

להלן נתוני המכירות בארצות הברית, הרפובליקה העממית של סין ואירופה.

| שנה | ארצות הברית | סין | אירופה |
| --- | --- | --- | --- |
| 2019 | 1,173 | 3,985 | 149 |
| 2020 | 18,709 | 59,500 | 27,223 |

גלריה
-----

* גרסת הקונספטגרסת הקונספט
* מבט לפנים המכוניתמבט לפנים המכונית
* מבט כללימבט כללי
* גרסת הספורט (GLB 35)גרסת הספורט (GLB 35)

קישורים חיצוניים
----------------

ויקישיתוף מדיה וקבצים בנושא **מרצדס-בנץ GLB-קלאס** בוויקישיתוף
* 

* אתר האינטרנט הרשמי של מרצדס-בנץ GLB-קלאס

הערות שוליים
------------

1. ↑  2020 מרצדס GLB החדש נחשף - שבעה מושבים קשוח, באתר קארטיוב, ‏11 ביולי 2019
2. ↑  מרצדס GLB בישראל - מחיר החל מ-349,900 שקל, באתר קארטיוב, ‏13 ביולי 2020
3. ↑  מרצדס חושפת: GLB קונספט, באתר קארטיוב, ‏15 באפריל 2019
4. ↑  מבחני ריסוק 2019: מאזדה CX-30, אופל קורסה החדשה ומרצדס GLB, באתר קארטיוב, ‏13 בנובמבר 2019
5. ↑  מרצדס GLB 35 נחשף עם 306 כ"ס, באתר קארטיוב, ‏29 באוגוסט 2019
6. ↑  מרצדס EQB החשמלי נחשף - 7 מושבים חשמלי, באתר קארטיוב, ‏19 באפריל 2021
7. ↑  מרצדס-בנץ GLB - נתוני מכירות בארצות הברית, באתר carsalesbase
8. ↑  מרצדס-בנץ GLB - נתוני מכירות בסין, באתר carsalesbase
9. 1 2  מרצדס-בנץ GLB - נתוני מכירות באירופה, באתר carsalesbase
**ג'יילס גורדון קירלו ברנס** (באנגלית: **Giles Gordon Kirlue Barnes**; נולד ב-5 באוגוסט 1988) הוא כדורגלן עבר ג'מייקני ששיחק בעמדת החלוץ.

קריירת מועדונים
---------------

ברנס התחיל את הקריירה שלו במחלקת הנוער של דרבי קאונטי. ב-5 באוגוסט 2005 ברנס חתם על חוזה בקבוצה הבוגרת. הוא ערך את הופעת הבכורה שלו בקבוצה הבוגרת בהפסד 1-0 לגרימסבי טאון במסגרת גביע הליגה האנגלי. בסיום העונה, האריך את חוזהו בקבוצה הבוגרת בארבע שנים. בעונת 2006/2007 כבש 8 שערים ב-46 משחקים, והיה שותף לעליה של הקבוצה לפרמייר ליג. במרץ 2007 נבחר לשחקן החודש בפוטבול ליג צ'מפיונשיפ ולשחקן הצעיר של הקבוצה בסיום העונה. במהלך עונת 2007/2008 סבל מפציעות חוזרות שהביאו להיעדרותו והוא חזר לשחק כדורגל באופן סדיר רק בינואר 2009.

ב-31 בינואר 2009 הושאל לפולהאם עד לסיום העונה, עם אופציה לרכישה בסיום העונה.

ב-3 בפברואר 2010, ברנס חתם בווסט ברומיץ' אלביון לשנה וחצי עם אופציה לשנה נוספת. ב-9 במרץ 2010 ברנס ערך את הופעת הבכורה שלו בקבוצה בניצחון 1–0 נגד שפילד וונסדיי. בינואר 2011 מונה רוי הודג'סון למאמן הקבוצה, שבחר לא לתת לברנס דקות משחק.

ב-4 באוגוסט 2011, ברנס חתם לעונה בדונקסטר רוברס. ברנס ערך את הופעת הבכורה שלו במועדון במשחק הפתיחה של העונה נגד ברייטון אנד הוב אלביון. ב-25 בפברואר 2012 ברנס הבקיע את שער הבכורה שלו עבור המועדון בתיקו 1-1 נגד פיטרבורו יונייטד.

ב-29 באוגוסט 2012 ברנס חתם ביוסטון דינמו מה-MLS. ב-20 בספטמבר הבקיע את שער הבכורה שלו בקבוצה במשחק נגד פאס במסגרת ליגת האלופות של CONCACAF. ב-21 בספטמבר 2013, הבקיע צמד בניצחון 1-5 נגד צ'יבאס ארצות הברית. בעונת 2016 שימש כקפטן המועדון.

ב-30 ביולי 2016 ברנס חתם בוונקובר ווייטקאפס.

ב-25 בפברואר 2017 ברנס חתם באורלנדו סיטי. ב-5 במרץ ערך את הופעת הבכורה שלו בקבוצה במשחק הליגה נגד ניו יורק סיטי לאחר שנכנס כמחליפו של קאקה בדקה ה-11.

ב-9 בינואר 2018 חתם בלאון מליגת העל המקסיקנית.

ב-13 ביולי 2018, ברנס חתם על לחצי שנה בקולורדו ראפידס.

בשנת 2019 ברנס חתם בהיידראבאד מהסופר ליג ההודי.

קריירה בינלאומית
----------------

בצעירותו, ברנס שיחק בנבחרות הנוער של אנגליה. במרץ 2014 הודיע כי הוא מעוניין לייצג את ג'מייקה, אותה הוא היה זכאי לייצג בזכות מוצאם של סבו וסבתו.

ב-27 במרץ 2015 ערך את הופעת הבכורה שלו בנבחרת בניצחון 1-2 נגד ונצואלה, בו גם הבקיע את שער הבכורה שלו בנבחרת.

ברנס נכלל בסגל הנבחרת לקראת קופה אמריקה 2015, גביע הזהב 2015 וקופה אמריקה 2016.

תארים
-----

דרבי קאונטי
* פלייאוף העלייה של הפוטבול ליג צ'מפיונשיפ: 2006/2007

אישיים
* הכדורגלן הצעיר של השנה בדרבי קאונטי: 2006/2007
* כדורגלן החודש בפוטבול ליג צ'מפיונשיפ: מרץ 2007
* כדורגלן השנה של השחקנים ביוסטון דינמו: 2014

קישורים חיצוניים
----------------

ויקישיתוף מדיה וקבצים בנושא **ג'יילס ברנס** בוויקישיתוף
* ג'יילס ברנס, ברשת החברתית טוויטר
* ג'יילס ברנס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
ה**איסטנה נורול אימאן** (באנגלית: **Istana Nurul Iman**) הוא מעונו הרשמי של סולטאן ברוניי, חסן אל-בולקיה ומקום מושבה של ממשלת ברוניי.

עיצוב ובנייה
------------

השם "איסטנה נורול אימאן" לקוח ממלאית "איסטנה" ומערבית "נור-אול אימאן" ופירושו "ארמון אור האמונה". הוא תוכנן על ידי האדריכל הפיליפיני ויסאיאני לוצ'ין, אשר ניצל את המוטיב האדריכלי של כיפות זהב וגגות מקומרים כדי להדהד את ההשפעות האסלאמיות והמלאיות של ברוניי. פנים הארמון עוצב על ידי חואן צ'ו, מנהל העיצוב של KCA International, ששאר עבודותיו כוללות את בורג' אל-ערב בדובאי. הבנייה טופלה על ידי איילה אבוט ובאטרס, חברת בנייה בבריטניה, והסתיימה ב-1984 בעלות כוללת של כ-1.4 מיליארד דולר.

הארמון הגדול בעולם
------------------

קשה לקבוע את התואר "הארמון הגדול בעולם" ושנויה במחלוקת, שכן מדינות שונות משתמשות בסטנדרט הייחודי שלהן כדי לטעון שהארמון שלהן הוא הגדול ביותר. באמצעות הגדרות שונות, מספר ארמונות טוענים שהם הגדולים בעולם.

פונקציות
--------

הסולטן לוקח את הקהל הרשמי שלו לארמון. הארמון משמש גם לכל תפקידי המדינה של ממשלת ברוניי. בנוסף, בארמון שוכן משרד ראש הממשלה, ומשמש כמקום מושבה של ממשלת ברוניי.

בנוסף לחדרי הקהל וחדרי המדינה, יש חדר כס המשמש לאירועים רשמיים שונים כגון הכרזת נסיך הכתר וחגיגת יום ההולדת השנתית.

עם זאת, בהתאם לשימוש העיקרי שלו כמעונו האישי של הסולטן, הארמון הוא ביתם של 17,000 המכוניות של סולטן ב-110 מוסכים נפרדים.

נגישות
------

הארמון אינו פתוח לציבור אלא בחגיגה האסלאמית השנתית של עיד-אל-פיטר (הפסטיבל בסוף חודש הצום המוסלמי) כאשר הארמון מקבל כ-110,000 מבקרים במהלך תקופה של שלושה ימים בה האורחים מקבלים מתנות של מזון וכן חבילות ירוקות המכילות כסף לילדים צעירים. הארמון פתוח גם למוסלמים במהלך 10 ימים מתקופת הרמדאן לכינוס תפילות תדארוס וטאראווי .

קישורים חיצוניים
----------------

ויקישיתוף מדיה וקבצים בנושא **איסטנה נורול אימאן** בוויקישיתוף
* 

* אתר האינטרנט הרשמי של איסטנה נורול אימאן (באנגלית)
* עובדות לא חשובות | פעם תהיתם מהו הארמון הגדול בעולם
* לוחץ ידיים עם מלוכה בתוך ארמון הסולטן של ברוניי

הערות שוליים
------------

1. ↑  איסטנה נורול אימאן - מהו הארמון הגדול ביותר בעולם?, באתר eureka.org.il
**ח'רבת אפקס** (Kh. ifkas) היא אתר ארכאולוגי הממוקם דרומית לחוות גלעד, בסמוך ליובליו העליונים של נחל קנה במערב השומרון. האתר שימש כיישוב פעיל בתקופה ההלניסטית, הרומית, הביזנטית, ובימי הביניים.

ממצאים ארכאולוגיים
------------------

בשנת 1968, תשכ"ח, נערך סקר השומרון השני על ידי הארכאולוג יוסף (ספי) פורת, שסקר בין היתר את ח'רבת אפקס. באפריל 2013 נערך סיור ותיעוד נוסף בחורבה על ידי ד"ר דביר רביב מאוניברסיטת בר-אילן. במהלך הסקר והסיור זוהו בשוליה הדרומיים אולמות תת-קרקעיים מקורים בלוחות אבן גדולים. ממערב לחורבה אותר מבנה רבוע בנוי גזית. ברחבי האתר נמצאו בורות מים חצובים או בנויים מתחת לרצפות המבנים. נמצאו גם חרסים המתוארכים לתקופה הביזנטית.

במרכז האתר נמצאו שלושה בורות מים, וכן שלושה מתקני מים רבועים שלפחות שניים מהם שימשו כמקוואות טהרה. אחד הבורות בעל מאפיינים התואמים את התקופה הרומית הקדומה.

### קברים

שני מקבצי קברים אותרו בסביבות האתר, כאשר מקבץ אחד נמצא כ-50 מטרים מצפון-מערב לאתר, הכולל שלושה קברים, ביניהם שני קברי מקמרים שלאחד מהם מבוא העשוי כמקרון חביתי, וקבר שלישי בעל חדר קבורה ובו אצטבאות שבהן חצובות שקתות קבורה. מקבץ שני כ-400 מטרים מדרום מזרח לאתר, הכולל ארבעה קברים מלאים בסחף, שבאחד מהם ניתן להבחין בשבעה כוכים. קבר כוכים נוסף אותר כ-250 מטרים דרומית מזרחית לאתר, והוא כולל שני חדרי קבורה שבדפנותיהם כוכים, וכן חצר קדמית שבה פזורות אבני גזית קטנות.

### תארוך התקופות בהן האתר היה פעיל

על פי העולה מהממצאים שהתגלו באתר, עולה כי התקופות בהן האתר היה פעיל מתחלקות לשלוש:

1. התקופה ההלניסטית המאוחרת והרומית הקדומה, בהן הייתה במקום אחוזה חקלאית יהודית או שומרונית.
2. התקופה הרומית המאוחרת והביזנטית.
3. מימי הביניים ועד התקופה העות'מאנית.

הרס חלקים מהאתר על ידי בנייה פלסטינית
-------------------------------------

בינואר 2023 פרסם "פורום מאבק על כל דונם" תיעוד של בנייה וחריש שבוצעו על ידי פלסטינים תושבי הכפר הסמוך על שרידי האתר הארכאולוגי, לצד חפירות של שודדי עתיקות שפעלו במקום. העובדה שהאתר נמצא בשטח B הנתון לשליטה אזרחית פלסטינית מקשה על אכיפת האיסור לבצע פעולות בנייה בשטח האתר הארכאולוגי.

לקריאה נוספת
------------

* סקר החרום ב, יוסף פורת - 1968, עמ' 40–41 (אתר מס' 111)
* דביר רביב, היישוב בדרום השומרון בתקופות ההלניסטית והרומית לאור תוצאות סקר ארכאולוגי, עבודת דוקטורט, אוניברסיטת בר-אילן, רמת גן 2018

הערות שוליים
------------

1. ↑  אורלי הררי, בנייה, שוד עתיקות והרס: אתר היסטורי נוסף בשומרון נמצא בסכנת השמדה, באתר ערוץ 7, 27 בינואר 2023
**חזימה בנת א-שריף נאצר** (בערבית: **حزيمة بنت الشريف ناصر**; 1884 – 27 במרץ 1935) הייתה המלכה הראשונה של ממלכת עיראק ההאשמית.

ביוגרפיה
--------

חזימה בת נאצר אבן עלי נולדה בשנת 1884 בעיר מכה שבחצי האי ערב. בשנת 1904, כשהייתה בת 20, פגשה את פייסל אבן חוסיין, בנו השלישי של חוסיין בן עלי, השריף הגדול של מכה ולימים מלך עיראק, והתחתנה איתו באיסטנבול. לזוג נולדו ארבעה ילדים, שלוש בנות ובן, ראזי, מי שיהיה לימים ראזי, מלך עיראק.

בעקבות מלחמת העולם הראשונה התמוטטה האימפריה העות'מאנית, ושטחיה הנרחבים חולקו בין מעצמות המערב, בעיקר בין בריטניה הגדולה לצרפת. בעקבות האירועים נסע פייסל, בעלה של חזימה, לסוריה והכריז על עצמו כמלכה של סוריה הגדולה, בהתרסה כנגד רצונה הגלוי של צרפת להפוך את שטח סוריה לקולוניה צרפתית. כתוצאה מכך הפכה חזימה הפכה לזמן קצר למלכת סוריה. פייסל, חזימה וילדיהם התגוררו בארמון מלכותי בקרבת דמשק. חודשים ספורים בלבד לאחר הכרזתו למלך סוריה איבד פייסל את תוארו, וזאת בעקבות פלישת הצרפתים, אשר סירבו לקבל את תוקף טענתו של המלך החדש לריבונות על שטח סוריה. כתוצאה מכך איבדה גם חזימה את תוארה, ובני הזוג נאלצו להסתמך על רצונה הטוב של בריטניה הגדולה, ועל יחסיה הטובים עם בני השושלת ההאשמית באותם הימים.

בעקבות הצורך הבריטי בהקמתו של ממסד מנהלי חדש בשטחי המנדט החדשים שהוענקו להם, וכן הרצון לגמול לבני השושלת ההאשמית על התייצבותם האיתנה לצדה של בריטניה במהלך מלחמת העולם, בין היתר במסגרת המרד הערבי, החליטו הבריטים בשנת 1921 להכתיר את פייסל כמלכה הראשון של עיראק, וזאת תחת כנפי החסות הבריטית. בעקבות זאת, הפכה חזימה למלכת עיראק, ובנה ראזי ליורש העצר של הממלכה. בעקבות ההכתרה עברו בני הזוג לעיראק, והתיישבו בבגדאד, בירתה של הממלכה החדשה.

בעקבות מותו של פייסל בשנת 1933, הפך בנו, ראזי, למלכה החדש של עיראק, תחת השם **ראזי, מלך עיראק**. בעקבות זאת הפכה חזימה למלכה האם של עיראק. שנתיים לאחר מכן, בשנת 1935, נפטרה חזימה, ונקברה לצד בעלה בבגדאד. בת 51 הייתה במותה.

קישורים חיצוניים
----------------

ויקישיתוף מדיה וקבצים בנושא **חזימה בנת א-שריף נאצר** בוויקישיתוף

הערות שוליים
------------

1. 1 2  who is huzaima bint nasser
פירוש נוסף ערך זה עוסק במעונו של נשיא קוריאה הדרומית. אם התכוונתם לתוכנית טלוויזיה, ראו הבית הכחול (סדרת טלוויזיה).מראה לעבר הבית הכחול על רקע הר בוקהנסאן
**הבית הכחול** (בקוריאנית: **청와대** (צ'ונגוואדאי) - "הבית עם רעפי הגג הכחולים") בסיאול הוא מעונו ומשרדו הרשמי של נשיא קוריאה הדרומית. האחוזה, השוכנת במרכזה של העיר, על מורדותיו הדרומיים של הר בוקהנסאן (북한산), משתרעת על-פני שטח של כ-250 דונם‏ וכוללת מספר מבנים בסגנון קוריאני מסורתי, וחלקם משלבים השפעות מודרניות. במקום מספר מבנים הכוללים את משרדו של הנשיא, את מעונו הרשמי, את בית ההארחה הרשמי, את לשכת העיתונאות וכן מבני מנהלה.

היסטוריה
--------

ייתכן שהאחוזה ניצבת במקום בו עמד ארמון עתיק שנבנה ב-1068, שנה לאחר שסיאול הייתה לאחת משלוש בירותיה של שושלת קוריאו (אנ'). הארמון במקום, שנודע בשם "גיונגמודאי" (경무대), שימש לטקסים ולאימונים צבאיים עד כיבוש קוריאה בידי יפן בשנת 1910. ב-1869 שכנו באחוזה חמישה ביתנים, וב-1905 נוסף להם ביתן שישי. לאחר הכיבוש היפני נהרסו רוב המבנים במקום, והיפנים הקימו ב"גיונגמודאי" את משכנו של המושל הכללי של קוריאה.

לאחר עצמאות קוריאה ב-1945 החל ארמון המושל היפני לשמש כלשכתו וכמקום מגוריו של נשיא המדינה. ב-30 בדצמבר 1960 שונה שם האחוזה באופן רשמי ל"בית הכחול", בשל צבע רעפי הגג של המבנה המרכזי בה. שינוי השם נועד להשכיח את זכרו של הכיבוש היפני, ומסיבה זו הוחלט על הקמת מבנה מרכזי חדש, אשר ישמש כמקום מגוריו ועבודתו של הנשיא. המבנה החדש, אשר הוקם לפי עקרונות האדריכלות הקוריאנית המסורתית, הושלם ב-1991. הבניין כולל מבנה מרכזי בן שתי קומות ומשני צדדיו שני אגפי משנה. גגו של המבנה המרכזי עשוי מ-150,000 רעפים כחולים. ב-1993 נהרס המבנה אשר שימש את המושל היפני הכללי.

קישורים חיצוניים
----------------

ויקישיתוף מדיה וקבצים בנושא **הבית הכחול** בוויקישיתוף
* 

* אתר האינטרנט הרשמי של הבית הכחול (בקוריאנית)
* הבית הכחול באתר נשיא קוריאה הדרומית
* הבית הכחול באתר לשכת התיירות של סיאול

הערות שוליים
------------

1. ↑  Cheongwadae
2. ↑  The main building

מראה האחוזה

מראה האחוזה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007292487105171
* LCCN: sh97008274
* NLK: KAB201911325

 |
**אסטון מרטין DB11** (באנגלית: **Aston Martin DB11**) היא מכונית ספורט במרכב קופה ורודסטר, שמיוצרת על ידי אסטון מרטין משנת 2016. היא הוצגה בתערוכת הרכב הבינלאומית של ז'נבה במרץ 2016, והגיעה לישראל בינואר 2017.

עיצוב
-----

העיצוב של ה-DB11 מעוצב ממש כמו רוב המכוניות של אסטון מרטין אך בפנים המכונית העיצוב כולל מושבי עור בצבע שחור, מסך מולטימדיה בקוטר 8 אינץ' ולוח מחוונים דיגיטלי בקוטר 12 אינץ'. בצד המכונית ישנה סימון *V12* המציג את תצורת המנוע שלה.

מפרט טכני
---------

ה-DB11 כוללת מנוע טווין טורבו בנזין V12 צילנדרים בנפח 5.2 ליטרים המספק כ-600 כוחות סוס ב-6,500 סיבובים לדקה, ומומנט מרבי של 71.38 קילוגרמים בין 2500 ל-5000 סיבובים לדקה. תיבת הילוכים אוטומטית בעלת שמונה הילוכים. היא מאיצה מ-0 ל-100 קילומטרים לשעה בתוך 3.9 שניות ומגיעה למהירות מרבית של 320 קילומטרים לשעה.

גרסאות
------

מלבד הגרסה הבסיסית הציגה אסטון מרטין שלוש גרסאות נוספות. הראשונה, **אסטון מרטין V8**, היא גרסה בעלת מנוע V8 טווין טורבו בנפח 4.0 ליטר המספק כ-503 כוחות סוס. גרסה זו מאיצה מ-0 ל-100 קילומטרים לשעה בתוך 4.0 שניות ומגיעה למהירות מרבית של 301 קילומטרים לשעה. גרסה זו הוצגה ביוני 2017. השנייה, **אסטון מרטין DB11 וולנטה**, גרסת הגג הנפתח לגרסה הבסיסית הכוללת את המנוע של גרסת ה-**V8**. היא כוללת גג רך העשוי מ-16 שכבות של בד ונפתח בתוך 16 שניות ונסגר בתוך 14 שניות עד למהירות של 50 קילומטרים לשעה. גרסה זו הוצגה באוקטובר 2017. השלישית, **אסטון מרטין DB11 AMR**, גרסה משודרגת של הגרסה הבסיסית, הכוללת את המנוע של הגרסה הבסיסית (V12 טווין טורבו) אך במקום הספק של 600 כוחות סוס היא מספקת 630 כוחות סוס, היא מאיצה מ-0 ל-100 קילומטרים לשעה בתוך 3.7 שניות במקום 3.9 שניות ומגיעה למהירות מרבית של 334 קילומטרים לשעה במקום 320 קילומטרים לשעה. היא הוצגה במאי 2018, ויצורה הוגבל ל-100 יחידות.

גלריה
-----

* הגרסה הבסיסיתהגרסה הבסיסית
* מבט לפנים המכוניתמבט לפנים המכונית
* גרסת ה-V8גרסת ה-V8
* גרסת הגג הנפתח (וולטנה)גרסת הגג הנפתח (וולטנה)
* גרסת ה-AMRגרסת ה-AMR

קישורים חיצוניים
----------------

ויקישיתוף מדיה וקבצים בנושא **אסטון מרטין DB11** בוויקישיתוף
* אתר האינטרנט הרשמי של אסטון מרטין DB11 (באנגלית)

הערות שוליים
------------

1. ↑  בן חסון, אסטון מרטין DB11 הוצגה בז'נבה, באתר אוטו, ‏01 במרץ 2016
2. ↑  אסטון מרטין DB11 בישראל – גרסת השקה ב-2.35 מיליון שקל, באתר קארטיוב, ‏16 בינואר 2017
3. ↑  ג'יימס ברודי, Aston Martin DB11 V8 revealed with 503bhp AMG powertrain, באתר אוטו אקספרס, ‏28 ביוני 2017
4. ↑  פשוט יפה: אסטון מרטין חושפת את ה-DB11 וולנטה החדשה, באתר קארטיוב, ‏13 באוקטובר 2017
5. ↑  אסטון מרטין חושפת את ה-DB11 AMR עם 630 כ"ס, באתר קארטיוב, ‏12 במאי 2018
**אגם ת'ינגוואטלאוואטן** (באיסלנדית: **Þingvallavatn**) הוא אגם בעמק הביקוע, שבדרום-מערב איסלנד. זהו האגם הטבעי הגדול ביותר באיסלנד, עם שטח של 83.7 קמ"ר. עומקו הממוצע של האגם הוא 34 מטרים. האגם מצוי בחלקו בשטח הפארק הלאומי ת'ינגווליר.

סדקי העתק מסביב לאגם מעידים על היווצרותו במקום בו נפרדים שני לוחות טקטוניים סמוכים, הלוח האירואסייתי והלוח הצפון-אמריקאי. הסדק הגדול ביותר ביניהם הוא קניון אלמאנאגיאו (Almannagjá).

אחד הסדקים, המהווה הסתעפות של עמק הביקוע בו מצוי האגם, מלא במימיו — זהו הבקע סילפרה (Silfra). הבקע, המתחבר אל האגם מצפון, הוא אתר צלילה פופולרי. משום שהסדק צר, הצוללים במקום, שוחים למעשה בין שתי יבשות. באגם ישנם איים, שמקורם בהתפרצויות געשיות.

מצפון, בשטח ת'ינגווליר, נשפך אל האגם הנהר יוכסראו (Öxará). ת'ינגוואטלאוואטן מהווה מוצא לנהר יחיד, סוג, המתחיל את זרימתו בקצהו הדרומי של האגם. מבחינת הדגה, האגם ראוי לציון בשל ארבעה סוגי אלתית אטלנטית המצויים בו.

לחופו הצפוני של ת'ינגוואטלאוואטן נוסד בשנת 930 הפרלמנט של איסלנד, אלת'ינגי.

קישורים חיצוניים
----------------

ויקישיתוף מדיה וקבצים בנושא **אגם ת'ינגוואטלאוואטן** בוויקישיתוף
* 

* אתר האינטרנט הרשמי של אגם ת'ינגוואטלאוואטן
* אגם ת'ינגוואטלאוואטן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 7529463-1
* VIAF: 235253983
* WorldCat (עם VIAF): 235253983

 |
**ארמון המושל באסמרה** הוא בית העירייה של אסמרה, אריתריאה. הוא נבנה במהלך התקופה הקולוניאלית במרכז העיר, בסגנון ארט-דקו איטלקי. כיום משמש המבנה כלשכת נשיא אסמרה.

סקירה כללית
-----------

ארמון המושל האיטלקי לשעבר נבנה בשנת 1897 על ידי פרדיננדו מרטיני, המושל האיטלקי הראשון של אריתריאה. **המבנה** הוסב למוזיאון של אסמרה בתקופת הממשל האתיופי, כאשר ארמון המושל הועבר לבניין הנוכחי.

בית העירייה הנוכחי נבנה במהלך שנות ה-30 בסגנון פאשיסטי טיפוסי (שנקרא *ליטוריו*), עם מגדל מרכזי בכניסה המעוטר ב"פאשי" (נהרס במרץ 1941, כאשר העיר נכבשה על ידי הבריטים). הוא ממוקם ליד בית המשפט ומשרד המשפטים של הרפובליקה של אריתריאה, בחלק המרכזי של אסמרה שזכה לתואר *אתר מורשת עולמית על* ידי אונסק"ו בשנת 2017. 

 בית העירייה של אסמרה, כפי שהופיע בבולי ההכנסה האחרונים של העיר משנת 1960.
בית העירייה של אסמרה הופיע על בולי ההכנסה האחרונים של אסמרה, שהונפקו ב-1960.

ביבליוגרפיה
-----------

* Edward Denison, Guang Yu Ren, Naigzy Gebremedhin and Guang Yu Ren. *Asmara: Africa's secret modernist city* New York, 2003 (מסת"ב 1-85894-209-8)
* Antoinette Jeanson, Paul-Antoine Martin. *Asmara, la petite Rome africaine*. Paris, 2015 (מסת"ב 978-2-343-05684-5)

קישורים חיצוניים
----------------

ויקישיתוף מדיה וקבצים בנושא **ארמון המושל באסמרה** בוויקישיתוף

הערות שוליים
------------

1. ↑  "Eritrea capital Asmara makes World Heritage list". *BBC News*. 8 ביולי 2017. `{{cite news}}`:  (עזרה)
**אגם קזנוי-אם** (מילולית: **האגם העמוק**, ברוסית: **Кезенойам, Голубое**; בצ'צ'נית: **Къоьзана Iaм**) הוא האגם העמוק ביותר בהרי הקווקז, בשטח הפדרציה הרוסית, בעיקר בצ'צ'ניה אך חלקו משתרע גם בדאגסטן. האגם עובר דרך רכס אנדיאן. הוא ממוקם בגובה 1,870 מטר מעל פני הים וממלא שטח של 2.4 קמ"ר. עומקו המרבי של האגם הוא 74 מטר. בחורף פני האגם קופאים ובקיץ טמפרטורת המים היא סביב 5 מעלות צלזיוס. במי האגם יש אספקת חמצן בכל ימות השנה, מה שמאפשר לפלנקטון לשרוד. סלמו אזנמי (אנ') הוא זן טרוטה נדיר, אנדמי למי האגם. האוכלוסייה שלהם בסכנת הכחדה עקב כניסת הצ'ובות האירופאיות ((אנ')) אשר צורכים את דגיגי הסלמו.

בסביבות האגם ממוקם בית נופש ובית מלון הנושא את שם האגם ומאז 2011 זהו אתר נופש פופולרי באזור הקווקז.

לקריאה נוספת
------------

* Kottelat, Maurice; Freyhof, Jörg (2007). *Handbook of European Freshwater Fishes*. Berlin. p. 428. ISBN 978-2-8399-0298-4.

קישורים חיצוניים
----------------

ויקישיתוף מדיה וקבצים בנושא **אגם קזנוי-אם** בוויקישיתוף

הערות שוליים
------------

1. ↑  Freyhof, J. & Kottelat, M. 2008. *Salmo ezenami*. In: IUCN Red List of Threatened Species. Version 2010.1. Downloaded on 5 April 2010.
**צלופח האש** (שם מדעי: **Mastacembelus erythrotaenia**) הוא דג ממשפחת צלופחי הביצה החיים במים מתוקים באזורים טרופיים בדרום-מזרח אסיה (תאילנד, וייטנאם, קמבודיה ואינדונזיה), גודלו כבוגר נע בין 20 ס"מ למטר ועשרים. צבעו חום עד שחור עם פסים אדומים בבגרות עד כתומים ולפעמים אף צהובים בצעירותו. הוא נחשב לאחד הדגים החכמים ואף נאמר שהוא יכול לזהות את בעליו. על אף שמו הוא איננו קשור לצלופחים אלא לדגי ביצות מוארכים הקרובים לדקראים. הוא נחשב לדג מאכל מקובל במקום גידולו אך נסחר בעולם לתחום דגי הנוי לגידול באקווריומים.

**באקווריום**
הוא לא תוקפני יחסית אך הוא עלול לאכול כל דג שקטן מספיק וקרוב מספיק להיכנס לפיו. צלופח האש נחשב כיום לאחד מדגי הנוי הפופולריים ביותר, מחיר פרט גדול יכול להגיע בישראל לסכום של כ-200 דולר. הוא זקוק לצמחייה ולמקומות מסתור כדי להסתדר טוב באקווריום אך לא רצוי לשלב אותו עם אמנוניים (למעט סקלרים) ועם דגים טורפים.

קישורים חיצוניים
----------------

ויקישיתוף מדיה וקבצים בנושא **צלופח האש** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

הערות שוליים
------------

1. ↑  צלופח אש באתר הרשימה האדומה של IUCN
**צִלְווּחַ נתונים** או **לִווּחַ מֻצְלָב של נתונים** (באנגלית: **Data Tabulation**‏, **Cross Tabulation** או בקיצור **Crosstab**) היא שיטה להצגת ההתפלגות המשותפת של שני משתנים או יותר. בעברית, המילה היא הלחם של המילים "הצלבה" ו-"לִיוּוּחַ". בשיטה זו, המשתנים מוצגים כלוח שכיחות בצורה של מטריצה.

בדוגמה הבדיונית הבאה מוצג לוח שכיחות בגודל 2x3. למשתנה "גיל" יש שלוש קטגוריות: עד 18, בין 18 ל-36 ומעל 36. הקטגוריות כוללות את כל האוכלוסייה ולכן העמודות מסתכמות ב-100%. למשתנה האחר, נעליים, יש שתי קטגוריות: נעלי ספורט וסנדלים. הקטגוריות אינן מציגות את כל סוגי הנעליים ולכן העמודות אינן מסתכמות ב-100%. כל תא בטבלה מציג את אחוז האוכלוסייה שחולק את שתי התכונות. 


|  | נעלי ספורט | סנדלים |
| --- | --- | --- |
| עד 18 | 50% | 21% |
| בין 18 ל-36 | 35% | 52% |
| מעל 36 | 15% | 27% |

יתרונות
-------

* קל להבין את הנתונים המוצגים. צלווח נתונים מסייע להבנה גם למי שאינו בקיא בכל הנתונים המורכבים יותר.
* ניתן להשתמש בנתונים מכל סולם מדידה, שכן צלווח נתונים מתייחס לכל הנתונים כאילו הם נומינליים.
* טבלה עשויה לספק תובנה עמוקה יותר מאשר נתון סטטיסטי יחיד.
* צלווח נתונים פותר את בעיית התאים הריקים או המיותרים.[דרושה הבהרה]
* קל לערוך את הנתונים באופן הנדרש.

קישורים חיצוניים
----------------
**פנסון שטייניץ** או **פָּנָסִי שְׁטַיְנִיץ** (שם מדעי: *Photoblepharon steinitzi*) הוא מין של דג ימי ממשפחת הפנסיים, החי במימי מערב האוקיינוס ההודי.

דג זה תואר למדע ב-1973 בידי החוקרים היפנים Tokiharu Abe ו-Yata Haneda, אשר בתחילה הגדירו אותו כתת-מין של פנסון פלפברטום (*Photoblepharon palpebratum*), אך בהמשך התברר שהוא הכיל תכונות ייחודיות שגרמו להפרידו. שם הסוג מגיע מיוונית ופירושו: "ריסים מוארים". שם המין נקרא להוקרת החוקר היינץ שטייניץ, שגם היה נתן את השם הנרדף *Photoblepharon palpebratus*.

תיאור
-----

הפנסון מצוי בטבע במימי האוקיינוס ההודי המערבי לרבות בים סוף ומצוי בעומק של 20 עד 500 מטרים באזורים הסובטרופיים והטרופיים בין האיים של מזרח אפריקה לחופי ראוניון וקומורו, מזרחה עד המלדיביים ומצפין עד לסומליה, עומאן, מצרים וישראל, סביב מפרץ אילת. זהו דג הנפוץ בקבוצות קטנות והוא פעיל בלילה, כשביום הוא שוכן בשוניות עמוקות.

הדג בעל גוף פחוס באורך של עד 11 ס"מ והוא שחור, בעל קשקשים קצרים וראש גדול עם פה הפונה מעלה ובעל עיניים גדולות המיטיבות לראות בחשיכה. מתחת העיניים ישנו שק מוארך המפיק ביולומינסנציה בעזרת חיידקים החיים לאורכם והוא מסוגל לכסות את הפנס לרצונו.

מטרת ה"פנס" המוגדל שלו הוא לעזור קלוט טרף קטן המואר בלילה וכן הוא יכול להשתמש באור כדי להטעות טורפים המופתעים מפרץ האורות ומפספסים את מיקומו המדויק.

קישורים חיצוניים
----------------

הערות שוליים
------------

1. ↑  מתוך "לקסיקון החי והצומח של ארץ ישראל - החי במים, כרך 3"
גנרל **ולטר גורן** (בגרמנית **Walter Gorn**;‏ 24 בספטמבר 1898 – 10 ביולי 1968), היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

גורן נולד ב-24 בספטמבר 1898 בכפר ביגאנין פרוסיה המערבית, שהשתייך לאימפריה הגרמנית. בשנת 1915 במהלך מלחמת העולם הראשונה התגייס גורן לצבא הגרמני הקיסרי, והצטרף לרגימנט הגרנדירים ה-7 (פרוסיה המערבית ה-2 - וילהלם הראשון, קיסר גרמניה). בהמשך השנה הועבר גורן למטה הקורפוס ה-5, ובשנת 1917 הועבר לרגימנט המיליציה ה-36, עמו לחם עד סוף המלחמה.

בשנת 1920 פרש גורן מהצבא, והחל לשרת במשטרת ברסלאו. בשנת 1935 חזר והתגייס לוורמאכט בדרגת האופטמן, ומונה כמפקד פלוגה ברגימנט הממונע ה-3.

### מלחמת העולם השנייה

ב-1 בספטמבר 1939 מונה גורן לקצין מטה בקורפוס הממונע ה-19 בפיקוד היינץ גודריאן, והשתתף עמו במערכה בפולין. ב-20 בפברואר 1940 מונה גורן למפקד גדוד ההכשרה של רגימנט הרובאים ה-10, והועלה לדרגת מיור. ב-15 באוקטובר 1940 הוא מונה למפקד הגדוד ה-1 ברגימנט הרובאים ה-10, ולחם עמו במהלך מערכה בבלקן כחלק מדיוויזיית הפאנצר ה-9. על פעולות גדודו במערכת הבלקן, הוענק לו ב-20 באפריל 1941 עיטור צלב האבירים של צלב הברזל, וב-1 בפברואר 1942 הוא הועלה לדרגת אוברסט לוטננט. ב-20 בפברואר 1942 מונה גורן למפקד הגדוד הממונע ה-59. ביולי 1942 הצטיין גורן בקרב על וורונז', וחודש לאחר מכן בקרב על אורל, ובעקבות כך קיבל ב-17 באוגוסט 1942 תוספת עלי אלון לעיטור צלב האבירים של צלב הברזל. ב-1 באוקטובר 1942 הוא מונה למפקד רגימנט הפאנצרגרנדיר ה-10, וב-1 במרץ 1943 הוא הועלה לדרגת אוברסט. על פעולותיו בקרבות קיבל גורן ב-8 ביוני 1943 תוספת חרבות לעיטור צלב האבירים של צלב הברזל, וב-1 באוקטובר 1943 הוא מונה למדריך, ולאחר מכן למפקד בית הספר לשריון II. ב-21 ביולי 1944 מונה גורן למפקד דיוויזיית הפולקסגרנדיר ה-561, ולחם עמה בקרבות בפרוסיה המזרחית. ב-1 באוקטובר 1944 הועלה גורן לדרגת גנרל מיור, וב-15 באפריל 1945 הוא מונה למפקד הדיוויזיה ה-710. גורן לחם עם הדיוויזיה שבפיקודו באוסטריה, ובסוף המלחמה נפל בשבי האמריקני.

### לאחר המלחמה

ב-16 ביוני 1947 שוחרר גורן מהשבי, ולאחר שחרורו התיישב ברוזנהיים, שם גר עד מותו ב-10 ביולי 1968.

קישורים חיצוניים
----------------

* ולטר גורן באתר lexikon-der-wehrmacht (בגרמנית)
בית יהודית ממעוף הציפורבית יהודית ממעוף הציפור
**מרכז תרבות העמים לנוער** (כיום מכונה גם **בית יהודית**) הוא מבנה המצוי בעמק רפאים, במושבה הגרמנית של ירושלים. 

המרכז הוקם בתרומת האגודה האמריקאית "ילדים לארץ ישראל" ונועד לשמש מקום מפגש עם תרבויות שנות מכל העולם. המרכז נחנך באפריל 1960 ותופעל על ידי עליית הנוער. בשנתיים הראשונות לפעילותו התקיימו במקום בין השאר תערוכות על מקסיקו, גואטמלה, פרס, חבש, שוודיה והולנד. אולם הפעילות של תרבות עמים הייתה דלה יחסית ועל כן נוצר שיתוף פעולה עם מחלקת התרבות של עיריית ירושלים שקיימה במקום פעילויות מגוונות לנוער, כמו תחרויות שחמט. כמן כן התקיימו במבנה פעילויות של משרד החינוך. בשנת 2001 עבר המבנה לניהול המינהל הקהילתי גינות העיר, ושמו הוסב ל"בית יהודית". בשנת 2008 עבר המבנה שיפוץ נרחב, ובחצר האחורית הוקם "גן שכטר" לפעילות לילדים. בשנת 2010 קויימו במבנה פעילויות בשבת, לראשונה במתנ"ס עירוני.

כתובת המרכז היא רחוב עמק רפאים 12 א.

אדריכלות
--------

המבנה הוא מבנה בן ארבע קומות, שנבנה על פי תוכניות של האדריכלים מיכאל ושולמית נדלר. המבנה נבנה בסגנון מודרני, תוך ניגוד קיצוני לסגנון הטמפלרי של המושבה הגרמנית של המבנים סביבו. המבנה בנוי בסגנון הבינלאומי שהיה נפוץ בבתי תל אביב ובבנייה של שנות ה-60 של המאה ה-20 בירושלים ונעשה בו שימוש בעיקר במבני גבעת רם בקמפוס האוניברסיטה העברית. צורתו מלבנית ו"חתוך" מחזיתו חלון מוארך. המבנה מצופה אבן לבנה חלקה. ייחודו של המבנה - בקומותיו השלישית והרביעית הבנויות בסגנון אקווריום מזכוכית.

המבנה מופיע ברשימת המבנים לשימור של עיריית ירושלים.

לקריאה נוספת
------------

* דוד קרויאנקר, **ירושלים, מבט ארכיטקטוני**, מכון ירושלים לחקר ישראל, הוצאת כתר, 1996.

קישורים חיצוניים
----------------

* מרכז תרבות העמים לנוער (ירושלים), דף שער בספרייה הלאומית

הערות שוליים
------------

1. ↑  מרכז תרבות העמים לנוער נחנך בירושלים, דבר, 20 באפריל 1960
2. ↑  מכסיקו בעיני המצלמה, דבר, 24 באוגוסט 1961
3. ↑  ילדי גואטומלה מציירים, מעריב, 14 באפריל 1961
4. ↑  מוצגי התערוכה השוודית עמדו להשלח ל... לביירות, מעריב, 13 ביוני 1961
5. ↑  עוזי בנזימן, הולנד ותרבותה - בתערוכה שתיפתח היום בירושלים, מעריב, 28 במאי 1962
6. ↑  ירושלים, סיום אליפות השחמט, מעריב, 15 במרץ 1962
7. ↑  בית יהודית, אתר מינהל קהילתי גינות העיר
8. ↑  חדש בירושלים: מתנ"ס שפתוח לפעילות בשבת, באתר הארץ, 28 בינואר 2011
9. ↑  ישיבת שימור אתרים מס' 99, מסמך "סדר יום" עמ' 26-27, באתר עיריית ירושלים, 18 ביוני 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265200605171
* LCCN: n77016547
* VIAF: 137750658
* WorldCat: lccn-n77016547

 |